Source: https://peniaze.pravda.sk/obcan-a-stat/clanok/485608-slovensky-pozemkovy-fond-vydrzanie-pozemkov-do-vlastnictva/
Timestamp: 2019-03-19 21:01:32+00:00
Document Index: 8575628

Matched Legal Cases: ['§ 134', '§ 129', '§ 11', '§ 63', '§ 34', '§ 63', '§ 1', '§ 17', '§ 22', '§ 34', '§ 16', '§ 10', '§ 34', '§ 16', '§ 10', '§ 63', '§ 63', '§ 63']

Slovenský pozemkový fond: Vydržanie pozemkov do vlastníctva - Občan a štát - Peniaze - Pravda.sk
zh, Pravda 09.10.2018 06:00
Vydržanie je jedným zo zákonom prípustných spôsobov nadobudnutia vlastníckeho práva. Podľa občianskeho zákonníka sa ten, čo pôdu obrába alebo ju má v držbe nepretržite po dobu 10 rokov sa stáva jej vlastníkom.
Inštitút vydržania vlastníckeho práva – všeobecne
Právny inštitút vydržania vlastníckeho práva je z hľadiska platnej právnej úpravy primárne obsiahnutý v ustanovení § 134 zákona č. 40/1964 Zb. Občiansky zákonník v znení neskorších predpisov. Ďalšiu súvisiacu právnu úpravu predstavujú ustanovenia § 129 a nasl. Občianskeho zákonníka.
Z hľadiska relevantného posúdenia všetkých atribútov vydržania – právny inštitút vydržania predstavuje osobitný (originálny) spôsob nadobudnutia vlastníckeho práva zo zákona (ex lege). S prihliadnutím na doterajšiu rozhodovaciu prax súdov možno klasifikovať predpoklady vydržania takto:
spôsobilý predmet vydržania
spôsobilý subjekt
oprávnenosť držby
dobrá viera (dobromyseľnosť) vydržateľa
nepretržitosť držby počas celej zákonom ustanovenej doby
Právnym následkom splnenia uvedených predpokladov vydržania je nadobudnutie vlastníckeho práva alebo práva zodpovedajúceho vecnému bremenu oprávneným držiteľom, a to okamihom uplynutia vydržacej doby a zároveň zánik vlastníckeho práva doterajšieho vlastníka. Predpoklady sú stanovené tak, že musia byť splnené kumulatívne – ak z nich nie je splnená čo i len jedna, nedochádza k vydržaniu.
Subjektom vydržania môže byť tak fyzická, ako aj právnická osoba, prípadne štát, pokiaľ je účastníkom občianskoprávnych vzťahov.
Listiny a zápis vlastníckeho práva
Na zápis vlastníckeho práva k nehnuteľnosti vydržaním sú spôsobilé tieto listiny:
právoplatné súdne rozhodnutie vydané na základe určovacej žaloby oprávneného držiteľa
rozhodnutie správneho orgánu v konaní o obnove evidencie niektorých pozemkov a právnych vzťahov k nim podľa § 11 ods. 1 zákona č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov
osvedčenie vyhlásenia o vydržaní v zmysle § 63 zákona č. 323/1992 Zb. o notároch a notárskej činnosti (Notársky poriadok) v znení neskorších predpisov
Nadobudnutie vlastníctva k nehnuteľnosti vydržaním vyznačí katastrálny odbor okresného úradu na základe príslušnej listiny:
rozhodnutie správneho orgánu alebo formou notárskej zápisnice (osvedčenie notára).
Do katastra nehnuteľností sa zapisujú formou záznamu podľa ustanovenia § 34 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
B: Vyjadrenie Slovenského pozemkového fondu
Slovenský pozemkový fond (SPF) je v zmysle § 63 písm. a) bod 3 Notárskeho poriadku príslušnou právnickou osobou pre vydanie vyjadrenia k osvedčeniu vyhlásenia o vydržaní formou notárskej zápisnice (ďalej aj ako „vyjadrenie“). Pri vydávaní vyjadrení k vzniku vlastníckeho práva vydržaním SPF postupuje i v zmysle platného interného predpisu, ktorým je upravený jeho postup pri vydávaní predmetných vyjadrení.
Vyjadrenie k osvedčeniu vyhlásenia o vydržaní formou notárskej zápisnice vydáva právny odbor Slovenského pozemkového fondu. Autor: SHUTTERSTOCK
SPF je príslušný na vydanie vyjadrenia, ak predmetom vydržania sú nehnuteľnosti:
v správe SPF podľa ust. § 1, § 17 a § 22 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, § 34 ods. 3 prvá veta zákona č. 330/1991 Zb. o pozemkových úpravách usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení neskorších predpisov, § 16 ods. 1 písm. a) zákona č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a § 10 ods. 1 zákona č. 97/2013 Z. z. o pozemkových spoločenstvách v znení neskorších predpisov
v nakladaní SPF podľa ust. § 34 ods. 3 druhá veta zákona č. 330/1991 Z. z. v znení neskorších predpisov, § 16 ods. 1 písm. b) a c) zákona č. 180/1995 Z. z. v znení neskorších predpisov a § 10 ods. 2 písm. a) a b) zákona č. 97/2013 Z. z. v znení neskorších predpisov.
Vyjadrenie k osvedčeniu
Vyjadrenie k osvedčeniu vyhlásenia o vydržaní formou notárskej zápisnice vydáva právny odbor SPF – referát vydržania vlastníckeho práva. Vyjadrenie podpisuje riaditeľ právneho odboru.
Vyjadrenie vydáva na základe:
žiadosti o vydanie vyjadrenia v zmysle § 63 písm. a) bod 3 Notárskeho poriadku
dokladov k žiadosti
ďalších doplňujúcich podkladov – napríklad z regionálneho odboru SPF, v územnej pôsobnosti, ktorého sa nehnuteľnosť nachádza, resp. od iných subjektov
Podkladom na vypracovanie a vydanie vyjadrenia je písomná žiadosť o vyjadrenie k osvedčeniu vyhlásenia o vydržaní podľa § 63 Notárskeho poriadku, ktorú predloží osoba, v prospech ktorej sa vlastnícke právo alebo právo zodpovedajúce vecnému bremenu má vydržať
Náležitosti žiadosti a nevyhnutné prílohy
Základné (identifikačné) údaje o osobe žiadateľa. Takýmito údajmi sú pri:
fyzickej osobe – titul, meno, priezvisko, rodné meno, dátum narodenia, trvalé bydlisko, PSČ, prípadne telefonický kontakt a e-mail
právnickej osobe – názov, sídlo, IČO, prípadne telefonický kontakt a e-mail.
Označenie osoby, po ktorej sa vlastnícke právo alebo právo zodpovedajúce vecnému bremenu osvedčuje s jej základnými údajmi (meno, priezvisko, rodné meno, dátum narodenia, dátum úmrtia, príbuzenský vzťah a iné).
Identifikácia nehnuteľností – stav podľa PK a KN (čísla PKVL, LV), katastrálne územie, číslo parcely, výmera, druh pozemku, vlastnícky podiel a pod.
Právne skutočnosti a dôkazy (doklady a iné súvisiace listiny), o ktoré žiadateľ opiera svoje tvrdenia o vydržaní vlastníckeho práva k nehnuteľnosti alebo práva zodpovedajúceho vecnému bremenu a ktoré tvoria prílohy žiadosti, napr.: kúpna zmluva, zámenná zmluva, darovacia zmluva, iná listina, doklad o odovzdaní pozemkov do užívania JRD, prídelová listina, výmer o vlastníctve pôdy, konečný rozdeľovací plán o prídele, list vlastníctva, pozemno-knižná vložka, identifikácia parciel, geometrický plán, pozemková mapa, katastrálna mapa, rôzne náčrty a iné.
Začiatok plynutia lehoty na vydržanie, odkedy žiadateľ má nehnuteľnosť nerušene, dobromyseľne v oprávnenej držbe.
Uvedenie dátumu vyhotovenia žiadosti a podpis žiadateľa.
Pri zastúpení žiadateľa inou osobou na základe splnomocnenia je neoddeliteľnou súčasťou žiadosti plná moc s úradne overeným podpisom splnomocniteľa alebo overená kópia plnej moci.
Povinnou prílohou k žiadosti je „čestné vyhlásenie žiadateľa“
Subjektom vydržania môže byť tak fyzická, ako aj právnická osoba, prípadne štát, pokiaľ je účastníkom občianskoprávnych vzťahov. Autor: SHUTTERSTOCK
Prílohy k žiadosti – doklady (ich overené kópie, predkladajú sa individuálne podľa prípadu).:
Čestné vyhlásenie žiadateľa (vzor – pozri prílohu nižšie) – úradne overený podpis
Splnomocnenie (v prípade, ak žiadateľa zastupuje iná osoba – FO, resp. PO)
Identifikácia parciel (na stav PK, E-KN + C-KN)
Pozemno-knižná vložka (PKVL)
Doklady o prídele pozemkov do vlastníctva (prídelová listina, výmer o vlastníctve pôdy, konečný rozdeľovací plán, listina o odovzdaní pozemkov do užívania JRD a pod.) – úradne overená kópia
Kópia katastrálnej mapy (mapa KN) so zakreslením právneho stavu
Doklady, ktorými žiadateľ mieni preukázať oprávnenú držbu (kúpna zmluva, zámenná zmluva, darovacia listina, iná zmluva alebo listina alebo právny úkon, z ktorého žiadateľ odvodzuje svoje vlastnícke právo) – úradne overená kópia
Vyjadrenie obce – v zmysle § 63 písm. a) bod 2. zákona č. 323/1992 Zb. o notároch a notárskej činnosti (Notársky poriadok) v znení neskorších predpisov (vzor – pozri prílohu nižšie) – originál listiny, resp. úradne overená kópia
či má, resp. nemá výhrady k vzniku vlastníckeho práva vydržaním,
o úhrade miestnych daní z nehnuteľností,
že jej nie je známy pobyt NV, resp. ich právnych nástupcov
Evidencia obyvateľov SR – potvrdenia o trvalom pobyte (Register obyvateľov SR)
Vyhlásenia podielových spoluvlastníkov – že nemajú výhrady k vzniku vlastníckeho práva vydržaním (vyjadrenia osôb, ktorých posledný zápis v KN preukazuje vlastnícke právo k nehnuteľnostiam, resp. ich právnych nástupcov) – úradne overený podpis
Vyhlásenie osôb znalých miestnych pomerov (svedkov) – úradne overený podpis
Osvedčenie o dedičstve, resp. dedičské rozhodnutie
Vydanie vyjadrenia – postup v rámci SPF
ak sa žiadateľ dostaví na príslušný regionálny odbor alebo právny odbor osobne a požiada o informáciu k vydržaniu vlastníckeho práva k nehnuteľnosti (bez písomnej žiadosti), preveruje sa, či je SPF príslušnou právnickou osobou pre vydanie vyjadrenia, a zároveň sa žiadateľovi poskytne informácia o náležitostiach žiadosti
žiadosť sa podáva v podateľni na príslušnom regionálnom odbore alebo v podateľni na generálnom riaditeľstve
žiadosť môže byť doručená poštou, faxom alebo osobne
žiadosť sa považuje za doručenú po jej zaevidovaní v mieste podania v súlade s registratúrnym poriadkom fondu
žiadateľom môže byť fyzická alebo právnická osoba
ak bola žiadosť (vrátane nevyhnutných príloh) doručená na príslušný regionálny odbor a nie je predpoklad potreby ďalšieho doplnenia podkladov – zasiela sa so sprievodným listom regionálneho odboru na právny odbor
ak predložená žiadosť neobsahuje údaje a písomnosti nevyhnutné k vydaniu vyjadrenia, príslušný regionálny odbor alebo právny odbor vyzve listom žiadateľa alebo jeho splnomocneného zástupcu na jej doplnenie s uvedením časového termínu, do ktorého sa má uskutočniť doplnenie požadovaných skutočností, resp. podkladov
v prípade, ak v uvedenom časovom termíne SPF nedostane doplnenie podkladov, žiadosť môže byť uzavretá – a to vyjadrením s výhradami z titulu neuvedenia doplňujúcich skutočností, resp. nepredloženia požadovaných podkladov
doručenú žiadosť s nevyhnutnými prílohami spracováva a vyjadrenie vydáva právny odbor / referát vydržania vlastníckeho práva
vyjadrenie sa zasiela poštou v jednom vyhotovení na adresu žiadateľa alebo jeho splnomocneného zástupcu, v jednom vyhotovení na príslušný regionálny odbor, a v prípade zamietavého vyjadrenia v jednom vyhotovení i na katastrálny odbor príslušného okresného úradu
v zmysle pokynu predsedníčky ÚGKK č. P-473/2011 zo dňa 21. 1. 2011 sú na SPF zasielané oznámenia o všetkých prípadoch, v ktorých je na okresný úrad – katastrálny odbor (v minulosti správa katastra) za účelom zápisu vlastníckeho práva záznamom doručené osvedčenie o vydržaní vlastníckeho práva vydané notárom – bez vyjadrenia SPF, tieto oznámenia (vrátane notárskych zápisníc), ako aj iné podania rovnakého charakteru zo strany ďalších fyzických alebo právnických osôb – sú riešené postúpením na Notársku komoru SR, Ministerstvo spravodlivosti SR, resp. v rámci vlastnej činnosti zabezpečením ďalšieho právneho postupu
v prípade potreby doplnenia informácií alebo nejasností sa žiadateľ môže obrátiť:
priamo na príslušný regionálny odbor (osobne, telefonicky, e-mailom), právny odbor / referát vydržania vlastníckeho práva SPF (osobne, telefonicky – 02/20 941 111, 20 941 254, e-mailom – pravne@pozfond.sk). Následne prebehne spracovanie žiadosti, vybavenie žiadosti a vydanie vyjadrenia.
#vydržanie pôdy #Slovenský pozemkový fond